TRC บวกเกือบ 2% หลังคว้างานใหม่จาก IRPC มูลค่า 492 ลบ.
TRC บวกเกือบ 2% หลังคว้างานใหม่จาก IRPC มูลค่า 492 ลบ. ล่าสุด ณ เวลา 10.27 น. อยู่ที่ 1.24 บาท บวก 0.02 หรือ 1.64% สูงสุดที่ 1.25 บาท ต่ำสุดที่ 1.24 บาท ด้วยมูลค่าซื้อขาย 12.63 ล้านบาท ด้าน บล.เมย์แบงก์ กิมเอ็ง แนะถือ ให้เป้า 1.35 บาท รอความคืบหน้าโครงการโปแตซ
5 ก.ย. 2560

ผู้สื่อข่าวรายงานว่า ราคาหุ้นบริษัท ทีอาร์ซี คอนสตรัคชั่น จำกัด (มหาชน) หรือ TRC ล่าสุด ณ เวลา 10.27 น. อยู่ที่ 1.24 บาท บวก 0.02 หรือ 1.64% สูงสุดที่ 1.25 บาท ต่ำสุดที่ 1.24 บาท ด้วยมูลค่าซื้อขาย 12.63 ล้านบาท ขณะที่ดัชนีตลาดหุ้นโดยรวมลบ 0.05%

ทั้งนี้ราคาหุ้น TRC ปรับตัวเพิ่มขึ้น หลังจากบริษัทได้รับงานโครงการ EPC จากบริษัท ไออาร์พีซี จำกัด (มหาชน) หรือ IRPC มูลค่า 492 ล้านบาท เตรียมจะลงนามสัญญาในต.ค. 60
โดยนายภาษิต ลี้สกุล ประธานเจ้าหน้าที่บริหารบริษัท TRC เปิดเผยว่า บริษัทได้รับ Letter of Intent สำหรับโครงการใหม่ชื่อโครงการ EPC for RDCC Catalyst Cooler Project Part 2 Back Pressure Steam and Utilities System ของ IRPC
สำหรับลักษณะโครงการเป็นงานออกแบบจัดซื้อก่อสร้าง ทดสอบและเดินระบบ The UHV Modification Catalyst Cooler Project Part 2 Back Pressure Steam Turbine และงานสาธารณูปโภคที่จังหวัดระยอง มูลค่างาน 492 ล้านบาท ระยะเวลางาน 21 เดือน เตรียมจะลงนามสัญญาภายในเดือน ต.ค. 60
ขณะที่เมื่อปลายเดือน ส.ค. ที่ผ่านมา TRC ได้รับ LOA โครงการ BV4.19 PIG Launcher and Receiver Installation Project จากบริษัท ปตท. จำกัด (มหาชน) หรือ PTT โดยเป็นงานออกแบบจัดซื้อ ก่อสร้างและทดสอบระบบ โครงการติดตั้ง pig launcher และ hot tap ที่สถานีก๊าซ 4.19 โครงการท่อส่งก๊าซเส้นที่ 4 และงานติดตั้ง pig receiver ที่สถานีควบคุมก๊าซวังน้อย จังหวัดสระบุรี มูลค่างาน 229.278 ล้านบาท ระยะเวลางาน 16 เดือน เตรียมลงนามในสัญญาภายในเดือน ก.ย. 60
นอกจากนี้กลุ่มบริษัทจะเดินหน้าประมูลงานใหม่ ประมาณ 10 โครงการ ทั้งจากภาครัฐ และเอกชน เช่น หน่วยงานราชการต่างๆ และกลุ่มบริษัท ปตท. จำกัด (มหาชน) หรือ PTT มูลค่ารวมกว่า 70,000 ล้านบาท ขณะที่บริษัท สหการวิศวกร จำกัด ได้ร่วมมือกับพันธมิตรในการเข้าประมูลงานรถไฟทางคู่ 4 โครงการ มูลค่าโครงการประมาณ 39,000 ล้านบาท
ส่วนโครงการก่อสร้างโครงการเหมืองแร่โปแตช Turnkey Delivery of APOT Project Package 2.Surface Proces sing and Facilities ซึ่งบริษัทได้รับ Letter of Award จากบริษัท อาเซียนโปแตชชัยภูมิ จำกัด (มหาชน) หรือ APOT ในเดือนกุมภาพันธ์ 2559 มูลค่างาน 12,433 ล้านบาทนั้น ในเดือนพฤษภาคม 2559 และมีนาคม 2560 บริษัทได้รับงานเร่งด่วน Early Works I และ II มูลค่างานรวม 3,002 ล้านบาท ส่วนงานที่เหลือของโครงการประมาณ 31,000 ล้านบาท คาดว่าจะสามารถลงนามสัญญารับเหมาก่อสร้างได้ภายในสิ้นปีนี้
ด้าน นักวิเคราะห์ บล.เมย์แบงก์ กิมเอ็ง ระบุในบทวิเคราะห์ แนะนำ “ถือ” TRC ให้ราคาเป้าหมาย 1.35 บาทต่อหุ้น โดย TRC เหลือ Backlog 5,829 ล้านบาท ซึ่งจะรับรู้รายได้ในครึ่งปีหลังประมาณ 2,500 ล้านบาท การได้งานเพิ่มอีก 492 ล้านบาท จึงไม่มีผลด้านบวกต่อผลประกอบการมากนัก ประเด็นสำคัญ คือ รอความคืบหน้าของโครงการโปแตซ ซึ่งมีมูลค่าโครงการสูงถึง 3.1 หมื่นล้านบาท